नेपाल माल्दिभ्सको सामना गर्दै
भारतको भुवनेश्वरमा साफ यू–२० च्याम्पियनसिप सोमबारदेखि सुरु हुँदै छ र त्यसको पहिलो खेलमा नेपालले माल्दिभ्सको सामना गर्नेछ । कालिंगा स्टेडियममा हुने खेलअगाडि नेपाली टिमले प्रि–म्याच कन्फ्रेन्समा आफूहरू प्रतियोगिताका लागि पूर्णतः तयार रहेको र राम्रो नतिजाको अपेक्षा रहेको दाबी गरेको छ ।
काठमाडौँ — भारतको भुवनेश्वरमा साफ यू–२० च्याम्पियनसिप सोमबारदेखि सुरु हुँदै छ र त्यसको पहिलो खेलमा नेपालले माल्दिभ्सको सामना गर्नेछ । कालिंगा स्टेडियममा हुने खेलअगाडि नेपाली टिमले प्रि–म्याच कन्फ्रेन्समा आफूहरू प्रतियोगिताका लागि पूर्णतः तयार रहेको र राम्रो नतिजाको अपेक्षा रहेको दाबी गरेको छ ।त्यस अवसरमा नेपाली टिमका कप्तान आयुष घलानले माल्दिभ्सविरुद्ध तीनै अंककै लागि खेल्ने बताएका छन् । उनले भनेका छन्, ‘हामीले यो प्रतियोगिताका लागि मिहिनेत गरेका छौं । हामीलाई गुमाउनु केही छैन, त्यसैले दबाबविना खेल्नेछौं । हाम्रो संघर्ष अन्तिम समयसम्म कायम रहनेछ ।’ राष्ट्रिय टिमका नियमित सदस्यसमेत रहेका आयुषको कप्तानीले आफ्नो चुनौती पेस गर्न लागेको हो ।प्रशिक्षक मेघराज केसीले पनि टिमको तयारी राम्रो रहेको हुनाले नतिजा पनि राम्रो आउने विश्वास पोखेका छन् । ‘हामीले साढे एक महिना तयारी गरेका छौं । हाम्रो टिम राम्रो छ । तर उमेर समूहको फुटबलमा अन्य टिमबारे हामीलाई पर्याप्त जानकारी छैन्,’ केसीले भने । उनका समकक्षी अहमद साकिरले पनि नेपाली टिमबारे प्रि–म्याच कन्फ्रेन्समा अनभिज्ञता जनाए ।उनले भनेका छन्, ‘एउटा प्रशिक्षकका रूपमा त्यस्तो विरुद्ध खेलाउनु कठिन हुने गर्छ, जसबारे कमै मात्र जानकारी छ । हाम्रा अधिकांश खेलाडी माल्दिभ्सको प्रिमियर लिगमा खेलिरहेका छन् । फिटनेसमा हामी उत्कृष्ट छौं किनभने लगातार खेलिरहेका छौं । हामीले प्राप्त समय र स्रोतका आधारमा राम्रो तयारी गरेका छौं ।’खेल नेपाली समयअनुसार साँझ सवा चार बजे सुरु हुनेछ । प्रतियोगितामा नेपाल र माल्दिभ्ससँगै भारत, श्रीलंका र बंगलादेशको सहभागिता रहेको छ । राउन्ड रोबिनका आधारमा चल्ने प्रतियोगितामा नेपालले बुधबार श्रीलंकाको सामना गर्नेछ । त्यसपछि नेपालले आइतबार भारत र मंगलबार बंगलादेशको सामना गर्नेछ । लिग चरणको समाप्तिमा शीर्ष दुई स्थानमा रहने टिमले फाइनल यात्रा तय गर्नेछन् । 